b'\n_START_ARTICLE_\nJurijs Andrejevs\n_START_PARAGRAPH_\nJurijs Andrejevs (Jurijus Andrejevas, gim\xc4\x97 1957 m. sausio 16 d. Rygoje) yra Latvijos futbolo treneris, buv\xc4\x99s Latvijos rinktin\xc4\x97s vyriausiasis treneris._NEWLINE_Per savo futbolininko karjer\xc4\x85 Andrejevas kelerius metus \xc5\xbeaid\xc4\x97 gyn\xc4\x97jo pozicijoje komandos FK Daugava sud\xc4\x97tyje, taip pat rungtyniavo SSRS jauni\xc5\xb3 rinktin\xc4\x97je._NEWLINE_Trenerio karjer\xc4\x85 prad\xc4\x97jo kaip vaik\xc5\xb3 treneris. 1994 m. su FK P\xc4\x81rdaugava Latvijos \xc4\x8dempionate u\xc5\xbe\xc4\x97m\xc4\x97 6 viet\xc4\x85. Nuo 1995 m. buvo vyriausiojo trenerio Aleksandro Starkovo pad\xc4\x97j\xc4\x97jas Skonto FC komandoje, o nuo 2001 m. \xe2\x80\x93 ir Latvijos rinktin\xc4\x97je. Per savo karjer\xc4\x85 treniravo ir Latvijos U-16, U-18 ir U-21 rinktines. 2004 m., kai Latvijos rinktin\xc4\x97 \xc5\xbeaid\xc4\x97 Europos \xc4\x8dempionate, buvo trenerio pad\xc4\x97j\xc4\x97jas._NEWLINE_2004 m. ruden\xc4\xaf, kai Starkovas paliko ir rinktin\xc4\x99, ir Skonto FC, Andrejevas tapo abiej\xc5\xb3 \xc5\xa1i\xc5\xb3 komand\xc5\xb3 vyriausiuoju treneriu. Latvijos rinktin\xc4\x97je vyriausiojo trenerio pareigose Andrejevas debiutavo 2004 m. rugs\xc4\x97jo 8 d. rungtyn\xc4\x97se prie\xc5\xa1 Liuksemburgo rinktin\xc4\x99 (4:3). 2004 m. su Skonto FC tapo Latvijos \xc4\x8dempionu. 2005 m. vasar\xc4\x85 po Skonto FC pralaim\xc4\x97jimo UEFA \xc4\x8cempion\xc5\xb3 lygos kvalifikaciniame turnyre Makedonijos klubui \xe2\x80\x9eRabotni\xc4\x8dki\xe2\x80\x9c rezultatu 0:6, Andrejevas pasitrauk\xc4\x97 i\xc5\xa1 pareig\xc5\xb3, t\xc4\x99sdamas darb\xc4\x85 tik Latvijos rinktin\xc4\x97je. Jurijaus Andrejevo vadovaujama Latvijos rinktin\xc4\x97 pabaig\xc4\x97 2006 m. pasaulio \xc4\x8dempionato kvalifikacin\xc4\xaf turnyr\xc4\x85, bei prad\xc4\x97jo EURO-2008 kvalifikacin\xc4\xaf cikl\xc4\x85. Jo vadovaujama rinktin\xc4\x97 \xc5\xa1iame cikle su\xc5\xbeaid\xc4\x97 4 rungtynes, ta\xc4\x8diau po pralaim\xc4\x97jimo Lichten\xc5\xa1teino rinktinei rezultatu 0-1 2007 m. kovo 28 d. Andrejevas atsistatydino i\xc5\xa1 pareig\xc5\xb3._NEWLINE_Latvijos rinktinei vadovavo 31 rungtyn\xc4\x97se (8 pergal\xc4\x97s, 7 lygiosios, 16 pralaim\xc4\x97jim\xc5\xb3, \xc4\xafvar\xc4\x8di\xc5\xb3 santykis 37:47)_NEWLINE_2007\xe2\x80\x932008 m. sezone treniravo Liepojos \xe2\x80\x9eMetalurgs\xe2\x80\x9c klub\xc4\x85.'